《赠赵松一》
清代·唐孙华

尼父著《春秋》，大义揭星汉。功罪无匿情，是非有定案。

作史与论史，宜以经为断。后儒恣穿凿，如丝各棼乱。

收夸尔朱功，寿訾武侯短。蜀魏争正闰，岛索互诋谰。

冯道善变通，武媚宜郊祼。邪说既纷纭，大道日离畔。

矫矫赵夫子，朱墨久研钻。家贫出负米，宾席弄柔翰。

《六经》贮巾箱，三史供点窜。上下数千年，一一如珠贯。

笔挟董狐直，书过袁豹半。辩如悬河注，目如岩电烂。

论准《过秦》核，语陋《美新》谩。示我两卷书，明窗得吟玩。

潜德有必彰，奸谀死无逭。南山岂可移，先零何足按。

霍若雺雾披，涣若春冰泮。《明史》今未成，授简多疑惮。

白头虽有期，青竹何由汗？如君著作才，固宜参史馆。

说经常硁硁，陈史亦侃侃。形诸直如笔，千秋事可判。

庶禀鲁史程，得随游夏赞。惜哉擅三长，无人置一算。

抱书菰芦中，慨然发永叹。

作者简介：（1634—1723）清江苏太仓人，字实君，号东江，晚号息庐老人。康熙二十七年进士。召试，授礼部主事，调吏部，以事去官。工诗，有《东江诗钞》。